Diari Oficial de la Generalitat Valenciana


Sumari del DOGV 5347, del 15-09-2006 (2006/10844)

Resolució de 29 de juny de 2006, de la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, per la qual s'acorda incoar expedient per a la delimitació de l'entorn de protecció del castell i les muralles de Castellnovo (Castelló) i l'establiment de la seua corresponent normativa protectora.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5347

Data del DOGV
:   15-09-2006

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2006/10519


Organisme emissor
:   Conselleria de Cultura, Educació i Esport

Tipus de document
:   Resolució

Resolució de 29 de juny de 2006, de la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, per la qual s'acorda incoar expedient per a la delimitació de l'entorn de protecció del castell i les muralles de Castellnovo (Castelló) i l'establiment de la seua corresponent normativa protectora. [2006/10267]  
La disposició addicional primera de la Llei 4/1998, d'11 de juny, del Patrimoni Cultural Valencià, considera Béns d'Interés Cultural tots els Béns existents en el territori de la Comunitat Valenciana que, a la seua entrada en vigor, ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental continguda en les seues disposicions addicionals primera i segona d'esta última norma. El denominat castell i muralles de Castellnovo (Castelló) constituïx, doncs, per ministeri de la llei un Bé d'Interés Cultural amb la categoria de Monument.  
D'acord amb esta atribució ex lege de la condició monumental, la resolució adoptada en data 20 de juny del 2001 per la Direcció General de Belles Arts i Béns Culturals va acordar inscriure el castell i les muralles de Castellnovo en el Registre General de Béns d'Interés Cultural amb la categoria de Monument, i el va dotar del corresponent codi identificatiu.   
Vist el que disposa la disposició transitòria primera, paràgraf segon, de la Llei 4/98, d'11 de juny, del Patrimoni Cultural Valencià, que permet a la Conselleria de Cultura, Educació i Esport complementar les declaracions de Béns d'Interés Cultural produïdes abans de l'entrada en vigor de la mencionada llei, a fi d'adaptar el seu contingut als requisits que s'hi s'establixen.  
Atés el que disposen els articles 27 i 28 de la Llei d'11 de juny de 1998, de la Generalitat Valenciana, i vist l'informe emés pel Servici del Patrimoni Arquitectònic i Mediambiental d'esta Direcció General, favorable a la incoació d'expedient per a la delimitació de l'entorn de protecció del castell i les muralles de Castellnovo i la determinació de la seua normativa protectora, la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, ha resolt:  
Primer. Incoar expedient per a la delimitació de l'entorn de protecció del castell i les muralles de Castellnovo i la determinació de la seua normativa protectora.  
Els annexos que s'adjunten a la present resolució delimiten literalment i gràficament l'entorn de protecció i establixen la seua normativa protectora.  
Segon. En compliment d'allò que s'ha preceptuat en l'art. 27.3 de la Llei del Patrimoni Cultural Valencià, notificar esta resolu ció a l'Ajuntament de Castellnovo i als possibles interessats i fer-los saber que, de conformitat amb el que establixen els articles 35 i 36, en relació amb el 27.4 de la llei, la realització de qualsevol intervenció, tant en el monument com en el seu entorn, haurà de ser autoritzada preceptivament per esta Direcció General amb caràcter previ a la seua realització i a l'atorgament de llicència municipal, si és el cas, quan esta siga preceptiva.  
Tercer. La present incoació, d'acord amb el que establix l'art. 33 de la Llei 4/98, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden, igualment, suspesos els efectes de les ja atorgades, suspensió els efectes de la qual, de conformitat amb la limitació temporal continguda en el paràgraf segon de l'article 33 de la Llei 4/98, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que, manifestament, no perjudiquen els valors del bé que motiven la incoació, així com les obres que, per causa major o interés general, hagen de realitzar-se inajornablement, segons el que disposa el paràgraf primer del mencionat article.   
Quart. Que, en compliment d'allò que s'ha preceptuat en l'art. 27.3 de la llei, es notifique la present resolució al Registre General de Béns d'Interés Cultural per a la seua anotació preventiva.  
Quint. Que la present resolució, amb els seus annexos, es publique en el Diari Oficial de la Generalitat i en el Boletín Oficial del Estado.  
València, 29 de juny de 2006  
El director general de Patrimoni Cultural Valencià  
Manuel Muñoz Ibáñez  
ANNEX I  
DELIMITACIÓ LITERAL  
Justificació de la delimitació proposada  
La delimitació del seu entorn de protecció s'establix en funció dels criteris següents:  
. topogràfics i paisatgístics, amb la inclusió del turó en què es troba situat el castell i els camins més pròxims, des d'on és possible la seua contemplació.  
. arqueològics, incorporant les vessants entorn del castell, basant-se en la previsible successió d'assentaments de població previs o lligats al castell.  
. Edificacions o qualsevol element del paisatge urbà o no urbanitzable que, encara que no tenen una situació d'immediatesa amb el Bé d'Interés Cultural afecten de forma fonamental la seua percepció.  
S'incorporen en l'entorn:  
. Parcel·les que limiten directament amb la que ocupa el Bé d'Interés Cultural, al qual pot afectar, tant visualment com físicament, qualsevol intervenció que es realitze sobre estes.  
. Parcel·les que donen al mateix espai públic que el Bé d'Interés Cultural i que constituïxen l'entorn visual i ambiental immediat i en el qual qualsevol intervenció que es realitze puga suposar una alteració de les condicions de la seua percepció o del caràcter de l'espai urbà.  
. Espais públics en contacte directe amb el Bé d'Interés Cultural i les parcel·les enumerades anteriorment i que constituïxen part del seu ambient urbà immediat.  
. Edificacions o qualsevol element del paisatge urbà que, encara que no tenen una situació d'immediatesa amb el Bé d'Interés Cultural, afecten de forma fonamental la seua percepció.  
Delimitació de l'entorn de protecció  
Línia delimitadora exterior  
Origen: intersecció del carrer Extramurs amb el carrer perpendicular a este del mateix nom, punt A.  
Sentit: horari.  
Línia delimitadora: des de l'origen, la línia delimitadora recorre el carrer Extramuros en direcció nord fins a creuar el carrer del Calvario. Incorpora les fatxades de les illes números 75931, 75435 i 76714 que donen als carrers Calvario i Sierra Espadán fins a la parcel·la 17 d'esta última illa. Gira al sud i travessa l'illa 77690 entre les parcel·les 26 i 01. Travessa l'illa 77199 per les parts posteriors de les parcel·les 04 i 05 i la 77128 entre les parcel·les 5 i 6 i incorpora les fatxades de les illes 77327 i 77157 recaients al carrer de l'Església. Incorpora l'illa 77697 i continua per la fatxada est de l'illa 77350, per la qual prosseguix i continua incorporant el camí que voreja el castell en el polígon cadastral 11 i gira després pel límit nord de la parcel·la 69 d'este polígon. Gira al sud pels límits oest de les parcel·les 69 i 70, creua el camí i recorre els límits sud de les parcel·les 627, 620, 606, 604, 603 i 602. Creua el camí i l'incorpora, i continua pels límits est de les parcel·les 594, 677, 676, 675 i 674. Continua per les fatxades que donen al carrer Morajet, i les inclou, creua l'illa 74516 entre les parcel·les 8 i 9 i travessa l'illa 74879 per les parts posteriors de les parcel·les que donen al carrer d'Extramuros fins al punt d'origen.  
Línia delimitadora interior  
Origen:, intersecció dels eixos dels carrers San Antonio amb Comandante Pérez, punt B.  
Sentit: horari.  
Línia delimitadora: des de l'origen, la línia delimitadora recorre els eixos dels carrers San Antonio i carrer Muro. Travessa l'illa 75492 pel límit nord de la parcel·la 06 i continua per l'eix dels carrers Platería; travessa l'illa 76473 entre les parcel·les 07 i 01 i continua per l'eix del carrer Pastora. Travessa l'illa 76907 entre les parcel·les 11 i 13, gira per a travessar la plaça Ricardo Soriano i continuar pels eixos dels carrers del Molino, Bajo i Comandante Pérez fins al punt d'origen.   
Normativa de protecció del monument i el seu entorn.  
Monument:  
Article primer. Caldrà ajustar-se al que disposa la secció segona, Règim dels béns immobles d'interés cultural, del capítol III de la Llei 4/1998 d'11 de juny, del Patrimoni Cultural Valencià, aplicable a la categoria de Monument.  
Article segon. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució d'estos fins. L'autorització particularitzada d'ús es regirà segons allò que s'ha disposat en l'article 18 de la Llei del Patrimoni Cultural Valencià.  
Entorn de protecció:  
Article tercer. De conformitat amb el que disposa l'article 35 de la Llei de Patrimoni Cultural Valencià, qualsevol intervenció que pretenga abordar-se en l'entorn de protecció del monument requerirà l'autorització prèvia de la Conselleria competent en matèria de cultura. Esta autorització s'emetrà conforme als criteris establits en la present normativa, i en el que no preveja esta, per mitjà a l'aplicació directa dels criteris previstos en l'article 39 de l'esmentada llei. La present normativa regirà amb caràcter provisional fins que es redacte el pla especial de protecció del monument i el seu entorn i este tinga validació patrimonial.  
Totes les intervencions requeriran, per al seu tràmit d'autorització, la definició precisa del seu abast, amb la documentació tècnica que, per la seua especificitat, els corresponga, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.  
Article quart. Sense perjuí del que disposa l'article anterior, per mitjà de sospesat informe tècnic municipal, es podrà derivar la no-necessitat de tràmit d'autorització previ en actuacions que se situen fora del present marc normatiu per falta de transcendència patrimonial, com seria el cas de les obres i instal·lacions dirigides a la mera conservació, reparació i decoració interior dels immobles.  
En estos casos, l'Ajuntament comunicarà a esta administració, en el termini de 10 dies, la concessió de llicència municipal, i adjuntarà, com a mínim, l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la seua falta de transcendència patrimonial.  
Article quint. La contravenció del que preveuen els articles anteriors determinarà la responsabilitat de l'Ajuntament en els termes establits en l'article 37 de la Llei del Patrimoni Cultural Valencià.  
Article sext. A fi de preservar el paisatge històric del castell, excepte en les illes que consten en el pla adjunt, no s'autoritzarà cap edificació per a qualsevol ús. Queden expressament prohibits els moviments de terres i excavacions, excepte les necessàries per al seu estudi i conservació, senyalitzacions de tipus publicitari, tala d'arbres i abocament de residus.  
Article sèptim. Criteris d'intervenció en el sòl urbà.  
1. Es mantindran les pautes de la parcel·lació històrica de l'entorn.  
2. Seran mantingudes les alineacions històriques de l'edificació conservades fins a l'actualitat.  
3. Els edificis tradicionals del conjunt, per l'alt valor ambiental i testimonial d'una arquitectura i tipologia que el caracteritza, hauran de mantindre les fatxades visibles des de la via pública, preservant i restaurant els seus caràcters originaris.  
4. El nombre de plantes permeses és de tres altures (planta baixa més dos). Queden prohibits els semisoterranis. Els edificis que superen este nombre de plantes es regiran pel règim fora d'ordenació. A este efecte, en els supòsits que concloga la seua vida útil, es pretenguen obres de reforma de transcendència equiparable a la reedificació, una remodelació amb eliminació de les plantes superiors, o una substitució voluntària d'estos, se'ls aplicaran les ordenances de protecció d'esta normativa. Tot això sense perjuí de la possible aplicació de l'art. 21 de la Llei del Patrimoni Cultural Valencià a estos immobles.  
5. L'altura de cornisa màxima és de 10 metres per a tres plantes, 7 metres per a dos plantes i 4 metres per a una planta.   
6. Les cobertes, d'acord amb la tipologia de la zona, estaran en el cos principal de l'edifici, la profunditat edificable del qual oscil·larà entre 8 i 11 metres, inclinades, de teula àrab, amb pendent comprés entre 18% i 40%, a dos aigües i carener d'altura màxima 2,25 metres respecte de la línia de cornisa. Este requisit únicament podrà ser dispensat, amb caràcter excepcional, en aquells casos en què s'acredite l'existència d'una singular justificació historicocontextual.  
7. Les noves edificacions, o les remodelacions de les no tradicionals, s'adequaran amb caràcter estètic a la tipologia i als acabats tradicionals de Castellnovo, i la fatxada atendrà les disposicions següents:  
\* Ràfols, amb longitud màxima de vol de 35 cm.  
\* Impostes, motlures, cèrcols, rematades ornamentals i la resta d'elements compositius hauran de tindre una longitud màxima de vol de 15 cm.  
\* Buits de fatxada de proporció vertical, amb la possible excepció de plantes baixes o cambres, segons la tipologia compositiva del municipi.  
\* Balcons de barana metàl·lica, amb amplària màxima de vol de 40 cm, 15 cm de cantell i longitud màxima de 1.80 m. Es prohibixen els miradors.  
. El fustam serà de fusta en les fatxades que donen a la via pública.  
8. L'ús permés en esta zona serà el residencial. S'admetran els següents usos, sempre que mostren la seua compatibilitat amb les arquitectures tradicionals de la zona:  
A) Magatzems.  
B) Locals industrials ubicats en planta baixa.  
C) Locals d'oficina.  
D) Ús comercial o de servicis.  
Article octau. Totes les actuacions que puguen tindre incidència sobre la correcta percepció i la dignitat en la valoració de l'escena o el paisatge urbà del monument i el seu entorn, com és el cas de l'afecció dels espais lliures per actuacions de reurbanització, enjardinament o arbratge, provisió de mobiliari urbà, assignació d'ús i ocupacions de la via pública, etc., o com pot ser-ho també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualssevol altres de semblant caire i conseqüències, hauran de sotmetre's a l'autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat abans al·ludits.   
Queda proscrita la introducció d'anuncis o publicitat exterior als plans de fatxada dels edificis que, en qualsevol de les seues accepcions, irrompa en la dita escena urbana, excepte la d'activitats culturals o esdeveniments festius que, de manera ocasional, reversible i per temps limitat sol·licite i obtinga autorització expressa.  
Article nové. En qualsevol intervenció que afecte el subsòl de l'immoble o el seu entorn de protecció, resultarà d'aplicació el règim tutelar establit en l'art. 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.